Lwali lumu, Wambwa yali asima mu ttaka ng’anoonya amagumba n’agwa ku kasanduuko omwali ekyobugagga kya zzaabu. Yali talabanga ku zzaabu mungi atyo! Okumanya kyamusukkako, yeerabira n’okulya. Yatuula butuuzi awo ng’atunuulira kasanduuko ke nga bw’afumiitiriza ku by’ayinza okugula mu bugagga obwo! Olwali olwo, Wansega n’amulaba ng’atudde, n’abuuka n’agwa we yali n’amubuuza; “Ate ogubadde? Lwaki tolya?” Wambwa yamuddamu nti akuuma bugagga bwe era n’ayongerako nti, “Siyinza kulya okutuuka nga nkakasizza nti tewali ayinza kububba.” Wansega yamuddamu nga bw’amubuuza obugagga kye bulimugasa ng’afudde enjala kubanga yali ayolekedde okufa. Wambwa teyawuliriza era bwe waayita ennaku yafa enjala. Wansega yayogera kituufu, obuluvu bwa Wambwa bwamuleetera okufa! Yasinga kufa ku kwegaggawaza ne yeerabira ekisinga obukulu, okulya. Olugero luno lutuyigiriza okumatira ne bye tulina. Tobeera muluvu nnyo, oyinza okuba nga Wambwa ono.